**JU OŠ,,Branko Brinić”**

**Radovići, Tivat**

**OPŠTINA TIVAT**

Skupštinska služba

Poštovani,

U skladu sa Vašim dopisom dostavljamo Vam informaciju o osnovnom obrazovanju u 2017. Godini za JU OŠ ,,Branko Brinić” iz Radovića.

**USPJEH I VLADANJE:**

Javna ustanova OŠ ,,Branko Brinić” – Radovići, ima 129 učenika,raspoređenih u devet odjeljenja, od prvog do devetog razreda. U prostorijama škole nastavu pohađa i 25 polaznika škole za muzičko obrazovanje, Tivat, od pripremnog do šestog razreda, u skladu sa sporazumom ustanova.

Na kraju prošle školske godine, 2017/2018, prolaznost učenika je bila 100%, sa prosječnim uspjehom 4,31.

Svi učenici imaju primjerno vladanje. Posebno bih istakao odličnu saradnju nastavnika,roditelja i pedagoga.

Naši učenici su i šire prepoznati po dobrom vladanju korektnom odnosu prema nastavnicima i zaposlenima u školi, kao i po odgovornom odnosu prema školskim zadacima. Sa uspjehom upisuju i završavaju srednje škole i fakultete, što jasno govori o kvalitetnom i stručnom radu našeg nastavnog kadra. Naravno, uvijek ima prostora za unapređenje rada, kako profesionalnog tako i za poboljšanjem uslova rada.

Kadrovskih problema nemamo, nastavni kadar je stručno zastupljen. Nastavnici se redovno stručno usavršavaju u okviru programa koje je propisao Zavod za školstvo Crne Gore putem seminara i stručnih predavanja.

Svi nastavnici imaju licence za rad u prosvjeti, a u toku su procedure za obnavljanje istih, pri čemu ističem veliku posvećenost svih nastavnika, praćenju i učestvovanju u svim aktivnostima ovog tipa.

Vannastavne aktivnosti se uspješno realizujui i za njih učenici pokazuju značajno interesovanje ( sekcije, sportska takmičenja, kvizovi znanja, humanitarne akcije, đački parlament, priredbe i svečanosti, kako na nivou škole tako i na nivou mjesne zajednice i opštine ). U školi su zastupljene sledeće sekcije: literarna sekcija mlađih, literarna sekcija starijih učenika, informatička sekcija, jezička radionica, ekološka sekcija, dramska sekcija, recitatorska sekcija, , odbojkaška sekcija,literarna sekcija i likovna radionica.

Moram da istaknem i to, da smo uzeli učešće u mnogim akcijama koje organizuje Ministarstvo prosvjete, MZ. ,,Krtoli” i opština Tivat. Obilježili smo ,,Dan planete zemlje”, Dječiju nedjelju, aktivni smo bili i u objeležavanju dana Opštine Tivat (školska priredba posvjećena danu oslobođenja Tivta) imali smo značajno učešće u organizaciji i pripremi humanitarnog Novogodišnjeg bazara u organizaciji Opštine Tivat, kao i našeg školskog Novogodišnjeg humanitarnog bazara, koji je realizovan 26. i 27.12.2018. godine.

**OBJEKAT ŠKOLE**

Sadašnja zgrada škole izgrađena je 1980. godine kao montažni objekat. Škola je dar Švajcarske vlade, jer je stari objekat potpuno uništen zemljotresom 1979. godine.

Nastavu u školi pohađaju djeca iz MZ ,,Krtoli”, MZ ,,Krašići”, opština Tivat i MZ ,,Luštica”, opština Herceg Novi.

Škola raspolaže sa 1513 m2  zatvorenog prostora i 5838m2 dvorišta. Ograda oko školskog dvorišta postoji. Rok upotrebe školskog objekta istekao je 2005-te godine. Školski objekat se redovno, u granicama mogućnosti održava, tako da za sada zadovoljava osnovne zahtjeve vaspitno-obrazovnog rada. Veliki hendikep nam predstavlja zakon o normativima Evropske Unije, što znači da na broj đaka koji ima naša škola, imamo pravo samo na jednu higijeničarku. Moramo priznati da je broj higijeničara nedovoljan za navedenu kvadraturu školskog objekta i školskog dvorišta. Zahvaljujući velikom zalaganju higijeničarke, učenika,kao i svih zaposlenih u školi, školski objekat se redovno održava. S tim u vezi, iskreno se nadamo da će nam Opština Tivat adekvatno pomoći u iznalaženju dugoročnog rješenja za problem koji imamo.

Prostor škole obuhvata:

* Pet kabineta ( crnogorski-srpski bošnjački hrvatski jezik, matematika, fizika I tehnika, istorija I geografija biologija, informatika, engleski jezik )koji imaju 56m2, osim informatike **28m2** ukupno **318m2**
* Pet specijalizovanih učionica ( niži razredi ) ukupno **224m2**
* Biblioteka ukupno  **56m2**
* Fiskulturna sala ukupno **121m2**
* Dvije svlačionice ukupno **24m2**
* Zbornica ukupno  **30m2**
* Kancelarija pedagoga ukupno **12m2**
* Kancelarija sekretara ukupno  **24m2**
* Kancelarija direktora ukupno  **24m2**
* Radionica kućnog majstora ukupno **24m2**
* Kabinet za preduzetništvo ukupno  **24m2**
* Dva sanitarna čvora ukupno  **40m2**
* Kotlovnica ukupno **30m2**
* Portirnica ukupno **12m2**
* Hodnici ukupno  **435m2**

Kabineti su uglavnom opremljeni potrebnim nastavnim sredstvima i učilima. Škola nema kabinet biologije i hemije, kabinet fizike i tehnike, kabinet drugog stranog jezika, muzičkog i likovnog vaspitanja, a što nam je potrebno za još kvalitetnije izvođenje nastave. Potrebno nam je proširenje postojećeg školskog objekta u narednom periodu.

Takođe, na samom ulazu u školu, potrebno je napraviti još jednu malu prostoriju koja bi bila namjenjena dežurnim učenicima. Potrebno je dograditi i veću prostoriju koja bi služila kao magacin. Sve što je do sada odlagano na tavanu škole prebacilo bi se u taj magacin.

**PLAN AKTIVNOSTI NA UNAPREĐENJU RADA, PRIORITETI**

Ako želimo školu koja će biti konkurentna školama Evropske unije, kako i dolikuje podneblju u kome živimo, očekujemo još veću podršku i pomoć lokalne zajednice, opštine Tivat, Ministarstva prosvjete i međunarodnih privrednih subjekata u našem okruženju.

**Rekonstrukcija krova škole**

Sa posebnim zadovoljstvom moram istaći, da je u predhodnom periodu, urađena rekonstrukcija krova škole i time rešen višedecenijski problem čime je odklonjena stalna bezbjednosna pretnja. U planu je i rekonstrukcija krova fiskulturne sale.

**Izgradnja i uređenje školskog dvorišta**

Škola raspolaže sa 5838m2 školskog dvorišta. Jedan od prioriteta škole je izgradnja i uređenje školskog dvorišta.

Na opšte zadovoljstvo moram da istaknem, da su uz pomoć ,,Luštica developmenta”, Opštine Tivat i MZ. Krtoli, u prošloj godini završeni radovi na izgradnji sportskog terena za male sportove. Igralište, dimenzije 40x25 je betonirano, dopremljena je i prateća oprema ( četiri konstrukcije sa tablama za košarku, dva gola za rukomet i mali fudbal ). Takođe, u planu je uređenje prostora za igru male djece, kao i pristupnih staza i tribine za gledaoce. U okviru školskog dvorišta napravljen je fitness park veličine pedesetak metara kvadratnih.

Zahvaljujući entuzijazmu zaposlenih, poelo se sa oplemenjivanjem zelene površine u sastavu školskog dvorišta. U toku je osposobljavanje letnje učionice, kako bi učenici i nastavnici deo nastave u periodu mjeseca aprila, maja, juna, septembra i oktobra pohađali u prirodnom okruženju, na čistom vazduhu.

U planu ,za ovu godinu je i otvaranje preduzetničkog kluba.

Iskreno vjerujem, da će nam u ostvarenju naših ideja, kao i do sada, nesebično pomoći MZ. Krtoli, Opština Tivat, Komunalno Tivat i međunarodni privredni subjekti u našem okruženju.

**Biblioteka**

Potrebno je nabaviti nove police i inventar-klupe, stolice, ormariće, police,s obzirom da je značajno povećan knjižni fond u predhodnom periodu. Takođe, treba formirati multimedijalnu učionicu sa savremenim elektronskim medijima ( bibliotečke jedinice u elektronskom obliku), računarom i projektorom.

**Školski toaleti**

Neophodno je dograditi novi od čvrstog materijala na postojećem kraju objekta škole, sa tuševima, kao dugoročno i trajno rješenje za sanitarni čvor ( postojeći je od rigipsa ) kao stvaranje preduslova za rad objekta i u letnjem periodu ( škola u prirodi, ljetnje učeničke radionice ).

**Električne instalacije – zamjena i unapređenje**

Potrebno je zamjeniti kompletnu električnu instalaciju, s obzirom da je postojeća predviđena za manje potrošače koja je instalirana prije više od tri decenije. Na postojeću se ne mogu priključivati jači potrošači.

**Informatička tehnologija**

Zahvaljujući donacijama u mnogome smo unaprijedili informatičku tehnologiju. Ipak, imamo veliki broj računara starijih od deset godina, te je neophodna zamjena istih. Uzjevši u obzir da smo dobili kompletan video nadzor, postojeći internet treba ubrzati.

**Putni troškovi**

Većina zaposlenih nema prebivalište u Radovićima, već putuju iz Tivta, Kotora, Budve sopstvenim prevozom, pa bi bilo poželjno, u saradnji sa opštinom, naći adekvatno rješenje za nadoknadom dijela troškova. Značajan dio mjesečnih primanja zaposleni izdvajaju za putne troškove, čime njihov položaj nije ravnopravan sa kolegama iz gradskih škola.

**\*\*\***

Jedna od mojih primarnih tendencija biće mjenjanje škole u smislu razvijanja kreativnog duha učenika, kritičkog i samokritičkog mišljenja, negovanja ličnog stava, škola koja rado prihvata djecu sa posebnim potrebama, škola u kojoj su prihvaćene opšte civilizacijske vrednosti ( tolerancija, poštovanje ljudskih i dječijih prava ), škola u kojoj se jača lična odgovornost prema društvenoj zajednici i očuvanju životne sredine. To je intencija koja uvodi veliku slobodu u školi, prije svega sa ciljem emancipacije učenika kao ličnosti i individue.

Školu otvoriti i van odvijanja nastavnog procesa. Omogućiti svim zainteresovanim i dobronamjernim stanovnicima sa ovih prostora, da u školi pohađaju razne kurseve, edukuju se iz raznih oblasti, rekreiraju se, zabavljaju se… Uostalom, škola kao opšte dobro i pripada svim stanovnicima ovog kraja. Želim da stvorim atmosferu u kojoj će i učenici i nastavnici i pomoćno osoblje, rado dolaziti u školu i izvršavati svoje obaveze. Ne zapostaviti vaspitni rad u odnosu na obrazovni.

Iskreno se nadam da ćemo i u ovoj godini ostvariti dobru saradnju, da ćete imati razumjevanje za jedan dio naših potreba i projekata,a na opšte zadovoljstvo učenika i radnika škole.

**PREDSJEDNICI OPŠTINE,**

**PREDSJEDNIKU SKUPŠTINE OPŠTINE I SVIM ODBORNICIMA**

**ŽELIM USPJEŠAN RAD !**

SRDAČAN POZDRAV!

Direktor

Ivica Tošev